Un cetăţean maghiar în vârstă de 31 de ani a fost arestat preventiv, fiind bănuit de deţinere ilegală şi trafic de droguri, informează Inspectoratul Judeţean de Poliţie (IJP) Harghita, potrivit Agerpres.
Potrivit sursei citate, poliţiştii au găsit asupra bărbatului 100 de grame de substanţe psihoactive, precum şi mai multe sume de bani susceptibili a fi provenit din trafic de droguri.
"La data de 18 mai 2024, poliţiştii Serviciului de Combatere a Criminalităţii Organizate Harghita, împreună cu procurorii D.I.I.C.O.T. - Biroul Teritorial Harghita, au prins în flagrant delict un bărbat de 31 de ani, cetăţean străin (maghiar), cercetat pentru săvârşirea infracţiunii de efectuare de operaţiuni cu produse, ştiind că acestea sunt susceptibile de a avea efecte psihoactive, fără drept şi fără a deţine autorizaţie. Astfel, acesta a fost prins în flagrant delict, în municipiul Odorheiu Secuiesc, în timp ce ar fi deţinut şi transportat 100 de grame de substanţe psihoactive. De asemenea, în urma percheziţiei autoturismului şi a controlului corporal, au fost descoperiţi şi ridicaţi 300 de euro şi 770 de lei, bani susceptibili a proveni din traficul de droguri, precum şi un telefon mobil. Din materialul probator administrat a reieşit că, bărbatul ar fi consumat din substanţele interzise pe care le-ar fi transportat, chiar în timp ce conducea autoturismul pe drumurile publice, în cauză fiind întocmit un dosar penal sub aspectul infracţiunii de conducerea unui vehicul sub influenţa alcoolului sau a altor substanţe", se arată într-un comunicat de presă remis luni AGERPRES.
În data de 19 mai, procurorii D.I.I.C.O.T. - Biroul Teritorial Harghita au dispus reţinerea pentru 24 de ore a bărbatului, iar, ulterior, judecătorul de drepturi şi libertăţi din cadrul Tribunalului Harghita a dispus arestarea preventivă a acestuia pentru 30 de zile.
IJP Harghita a precizat că la data comiterii acestor fapte, bărbatul era cercetat sub control judiciar de către procurorii D.I.I.C.O.T. - Biroul Teritorial Harghita într-un alt dosar penal pentru săvârşirea unor infracţiuni similare, fiind depistat în flagrant delict în data de 22 ianuarie a.c.